มีฮาอิล คูตูซอฟ

มีฮาอิล อีลลารีโอโนวิช โกเลนิชเชฟ-คูตูซอฟ () เป็นจอมพลแห่งจักรวรรดิรัสเซีย เป็นนายทหารและนักการทูตมือดีที่สุดนายหนึ่งของรัสเซียในช่วงสามกษัตริย์ของราชวงศ์โรมานอฟ คือ: พระนางเจ้าเยกาเจรีนาที่ 2, จักรพรรดิพอลที่ 1 และ จักรพรรดิอเล็กซานเดอร์ที่ 1 ในช่วงรับราชการทหารของเขานั้นเป็นช่วงขาขึ้นของรัสเซีย เขาเข้าร่วมสงครามมากมายและถูกกล่าวว่าเป็นหนึ่งในแม่ทัพที่เยี่ยมที่สุดในรัชสมัยพระนางเจ้าเยกาเจรีนาที่ 2 นอกจากนี้ยังมีส่วนร่วมในสงครามรัสเซีย-ตุรกีถึงสามครั้งและรวมถึงสงครามนโปเลียน 

จอมพลคูตูซอฟสร้างผลงานที่สุดในช่วงที่ฝรั่งเศสรุกรานรัสเซีย ค.ศ. 1812 กองทัพรัสเซียในบัญชาของคูตูซอฟปะทะกับกองทัพใหญ่ของจักรพรรดินโปเลียนในยุทธการที่โบโรดีโน แม้ว่ารัสเซียพ่ายแพ้ทางยุทธวิธีในศึกครั้งนี้ แต่ก็พร่ากำลังรบของฝรั่งเศสได้มหาศาล ต่อมาในวันที่ 1 กันยายนปีเดียวกัน คูตูซอฟสั่งถอนสรรพกำลังและประชากรทั้งหมดออกจากมอสโก ทอดทิ้งมอสโกให้เป็นเมืองร้าง

กองทัพนโปเลียนเข้ายึดมอสโกที่ว่างเปล่า ท้ายที่สุดนโปเลียนรอไม่ไหวจึงส่งทูตมาเจรจากับคูตูซอฟ คูตูซอฟไม่ให้คำตอบใด ท้ายที่สุด ฤดูหนาวในรัสเซียบีบบังคับให้นโปเลียนเลิกปฏิบัติการและถอนทัพกลับฝรั่งเศส คูตูซอฟตามตีกองทัพฝรั่งเศสที่อ่อนแอจากอากาศหนาวจัด ความปราชัยครั้งนี้ทำให้อำนาของนโปเลียนอ่อนแอลงอย่างมาก คูตูซอฟได้รับบำเหน็จความชอบ เขาได้รับการอวยยศเป็นเจ้าชายสโมเลนสค์ หลังขับไล่พวกฝรั่งเศสออกจากรัสเซียเพียงไม่กี่เดือน คูตูซอฟก็ถึงแก่อนิจกรรมด้วยอาการป่วย ในวันที่ 28 เมษายน 1813 ณ บุนซ์เลา, ประเทศปรัสเซีย (ปัจจุบันอยู่ในโปแลนด์) สิริอายุ 67 ปี 

อนุสาวรีย์ของเขาถูกสร้างขึ้นในมอสโกในปี 1973 เพื่อรำรึกถึงวีรกรรมในสงครามปี 1812 นอกจากนี้ยังมีการตั้งชื่อเครื่องอิสริยาภรณ์ของสหภาพโซเวียตและสหพันธรัฐรัสเซียเป็นชื่อเขาอีกด้วย นโปเลียนเคยเรียกเขาว่าเป็น "จิ้งจอกเฒ่าเจ้าเล่ห์ทางเหนือ"

 อ้างอิง 


 Lieven, Dominic. Russia Against Napoleon.  (New York: Viking, New York, 2010)
 Parkinson, Roger. The Fox of the North: The Life of Kutuzov, General of War and Peace. New York: David McKay, 1976 (ISBN 0-679-50704-3).
 Troyat, Henri. Alexander of Russia. (New York: Grove Great Lives: 1982)
 Leo Tolstoy, War and Peace

หมวดหมู่:บุคคลในคริสต์ศตวรรษที่ 18
หมวดหมู่:บุคคลในคริสต์ศตวรรษที่ 19
หมวดหมู่:บุคคลในสงครามนโปเลียนชาวรัสเซีย
หมวดหมู่:ทหารในสงครามนโปเลียน
หมวดหมู่:ผู้นำในสงครามนโปเลียน
หมวดหมู่:บุคคลจากเซนต์ปีเตอส์เบิร์ก
หมวดหมู่:ทหารชาวรัสเซีย
หมวดหมู่:จอมพลชาวรัสเซีย
หมวดหมู่:จอมพลแห่งจักรวรรดิรัสเซีย
หมวดหมู่:การรุกรานรัสเซียของฝรั่งเศส